钦定古今图书集成/理学汇编/文学典/第166卷 > 徐师曾文体明辩 > 《恭题御制方竹记后》前人
## 钦定古今图书集成/理学汇编/文学典/第166卷 > 徐师曾文体明辩 > 《恭题御制方竹记后》前人

皇帝视朝之暇，燕处武楼中，每召一二臣邻，谘询治
道。时吏部尚书臣詹同在帝左右，历谈古帝王事，旁
稽物理，而偶及于竹。帝曰：“竹之类其亦多乎？”臣同对
曰：“其类实繁。晋戴凯之所谱至五十馀种，或根如盘
轮，或节若束针，或细则胜箭，或钜可为舟，有未能历
举者。大概其色皆青，其体皆圆也。唯吴越山中有名”
方竹者，最为佹异，四棱直上，弗偏弗颇，若有廉隅不
可犯之色，以故士大夫爱之，往往采而为节。帝曰：“信
有诸乎？”臣同复对曰：“老臣焉敢谬言。”既退，获一枝以
献，帝摩挲观之，悦曰：“臣同其亦信人哉！”于是亲御翰
墨，草《方竹记》一通。始言品物之伙，中序格致之难。及
其末也，谓臣同为人俊伟气豪，稽之《传记》，智过百人
曰“豪”，千人曰俊。天语之褒嘉，斯亦至矣。已而召臣同
于端门，俾给事中缮书以赐。臣同不胜忭跃，将趋拜
墀下。帝笑曰：“卿头童齿豁矣，何以谢为？”臣同捧出，属
装潢工饰以龙纹玉轴，持视太子赞善臣宋濂。臣濂
窃自念草莽微臣，侍帝前者十又五年。当帝为文，性
或不喜书诏。臣濂坐榻下，操觚受辞，终食之间，入经
出史，衮衮千馀言。仰见天光昭回，赫著简素，皆日精
月华之所凝结，敷之为卿云，散之为彩霞，曾不见神
化著见之迹，其诚所谓天之文哉。臣濂闻之，三代而
下，混一寰宇者，若汉、唐之高祖、宋之太祖，皆产乎北，
其勋烈信伟矣，而未见以文辞称。“今我皇帝生自南
服，天戈一挥，九州内外，罔不臣妾。自天开地辟以来，
世之所未有，况乎神藻焕发，阴丽阳明，下被万物，无
不仰照。”此无他，皇天欲以文明化成天下，故挺生圣
人，度越前代，若斯之盛也。然圣制虽多，未尝轻以予
人臣，同以文学侍从之臣，简在帝心者久，故特被是
赐焉。夫臣以诚而事上，君以恩而逮下，唐“虞盛世，一
旦复见三千馀年之后，何其懿哉！臣同宜勒诸金石，
与典谟训诰之文，并藏子孙之多，永永传之无极。臣
同受赐以洪武癸丑岁五月之戊辰，越二十七日，实
六月之乙未”，臣濂谨熏沐而题其后云。